tartuNLP/wikipedia-smugri-20251201 huggingface dataset:
Lyle Williams

Lyle Williams (23. elokuuta 1942 Philippi, Länsi-Virginia – 7. marraskuuta 2008 Lordstown, Ohio) oli yhdysvaltalainen republikaanipoliitikko. Hän istui Yhdysvaltain edustajainhuoneessa kuuden vuoden ajan vuosina 1979–1985, ensin Ohion 19., sitten 17. vaalipiiristä. Hän oli uudelleen epäonnistuneesti ehdolla vielä 99. ja vuonna 1992 103. kongressiin.
Williams kuoli Ohion Lordstownissa 7. marraskuuta 2008.
James V. Stanton

James Vincent Stanton (27. helmikuuta 1932 Cleveland, Ohio – 2. toukokuuta 2022 Silver Spring, Maryland) oli yhdysvaltalainen demokraattisen puolueen poliitikko. Hän istui Yhdysvaltain edustajainhuoneessa Ohion 20. vaalipiiristä vuosina 1971–1977 (92., 93. ja 94. kongressit).
Stanton oli varsinaiselta ammatiltaan lakimies. Hän syntyi Clevelandissa, Ohiossa, ja toimi vuosina 1964–1970 synnyinkaupunkinsa kaupunginvaltuuston puheenjohtajana. Hän asui Potomacissa, Marylandissa.
Laura Bassi

Laura Maria Caterina Bassi (31. lokakuuta 1711 – 20. helmikuuta 1778) oli italialainen fyysikko. Hän syntyi Bolognassa, opiskeli Bolognan yliopistossa ja väitteli filosofian tohtoriksi vuonna 1733.
Bassin pääasiallinen tutkimuskohde oli Newtonin mekaniikka, ja hän piti siitä kursseja yli 28 vuoden ajan. Häntä pidetään historian ensimmäisenä naispuolisena yliopiston professorina. Hän oli ensimmäinen yliopistossa virallisesti opettanut naistutkija ja toinen tohtorinarvon saanut.
Bassin isä oli lakimies. Bassi oli monilahjainen ja opiskeli mm. filosofiaa, kemiaa, algebraa ja kreikan kieltä. Hän oli vuodesta 1738 naimisissa Giuseppe Verattin kanssa ja sai useita lapsia.
Lisa Ryder

Lisa Ryder (s. 26. lokakuuta 1970) on kanadalainen näyttelijä. Hänen tunnetuimpiin rooleihinsa kuuluu Beka Valentine scifi-sarjassa "Andromeda". 
Ryder syntyi Edmontonissa, Albertassa, ja opiskeli Toronton yliopistosta. "Andromedan" (2000–2005) lisäksi hän on esiintynyt mm. elokuvassa "Jason X" (2002). 
Lisa Ryder oli vuonna 2001 ehdolla Gemini-palkinnon saajaksi.
Laura Bertram

 
Laura Maureen Bertram (s. 5. syyskuuta 1978 Toronto, Ontario) on kanadalainen näyttelijä. Hänellä on ollut rooli mm. sarjassa "Andromeda".
Myös Bertramin sisarukset Heather (s. 1981) ja Jennifer (s. 1984) ovat näyttelijöitä. Hän on opiskellut yhdeksän vuotta balettitanssijaksi ja voittanut vuosina 1995 ja 1998 Gemini-palkinnot.
Bertram on ollut kaksi kertaa ehdolla Gemini-palkinnon ja vuonna 2003 Leo-palkinnon saajaksi.
Faces (yhtye)

Faces oli englantilainen rockyhtye, joka toimi aktiivisesti vuosina 1969–1975. Se perustettiin Small Faces -yhtyeen raunioille. Facesilla oli 1970-luvun alussa useita hittikappaleita, mutta nykyisin se muistetaan ehkä parhaiten Ron Woodin ja Rod Stewartin entisenä yhtyeenä.
Historia.
Small Faces hajosi, kun yhtyeen laulaja-kitaristi Steve Marriott lähti siitä ja perusti yhtyeen Humble Pie. Jäljelle jääneet jäsenet, Ronnie Lane (basso), Ian McLagan (kosketinsoittimet) ja Kenny Jones (rummut), jatkoivat yhteistä toimintaansa nimellä Faces. Marriottin tilalle yhtyeeseen tulivat The Jeff Beck Groupin jäsenet Ron Wood (kitara) ja Rod Stewart (laulu). Yhtyeen debyyttialbumi "First Step" (1970) julkaistiin levy-yhtiön erehdyksen johdosta Small Facesin nimellä. 
Facesin vuonna 1971 julkaisemat albumit "Long Player" ja "A Nod is as Good as a Wink... to a Blind Horse" menestyivät hyvin. Jälkimmäiseltä kappale "Stay with Me" nousi singlelistojen kärkipäähän Englannissa ja Yhdysvalloissa. 
Rod Stewartilla oli omia sooloprojekteja koko yhtyeen olemassaolon ajan, ja hän julkaisi useita sooloalbumeja. Ne menestyivät erittäin hyvin, ja Faces jäi monesti laulajansa suosion varjoon. Ronnie Lane lähti yhtyeestä vuonna 1973 "Ooh La La" -albumin julkaisun jälkeen. Levy jäi yhtyeen viimeiseksi studioalbumiksi. Lanen tilalle basistiksi tuli Tetsu Yamauchi, joka oli vähän aikaa soittanut Free-yhtyeessä. Tällä kokoonpanolla julkaistiin livealbumi "Coast to Coast: Overture and Beginners" vuonna 1974. Yhtye äänitti vielä joitakin kappaleita seuraavaa albumia varten, mutta Lanen lähdön myötä Facesin alkuperäinen kemia oli kadonnut. Yhtyeen viimeiseksi julkaisuksi jäi kappale "You Can Make Me Dance, Sing, or Anything", joka sekin nousi 20 myydyimmän singlen listalle Britanniassa. Vuonna 1975 Wood alkoi työskennellä The Rolling Stonesin kanssa ja saman vuoden joulukuussa Faces ilmoitti lopettavansa toimintansa.
Yhtyeen albumi "A Nod Is As Good As a Wink... to a Blind Horse" (1971) valittiin vuonna 2005 julkaistuun hakuteokseen "1001 albumia jotka jokaisen on kuultava edes kerran eläessään".
Sarah Clarke

Sarah Clarke (oik. Sarah Berkeley, s. 16. helmikuuta 1972 St. Louis, Missouri, Yhdysvallat) on yhdysvaltalainen näyttelijä. Hän on näytellyt muun muassa Nina Myersina Emmy-palkitussa televisiosarjassa "24" sekä pääroolissa Erin McGuirena televisiosarjassa "Trust Me".
Elämäkerta.
Varhaisvaiheet.
Clarke syntyi St. Louisissa, Missourissa. Hänen äitinsä Carolyn on kotiäiti ja isänsä Ernest Clarke on suunnittelija. Clarke opiskeli Indianan yliopistossa taidetta ja italiaa. Opiskellessaan Clarkesta tuli Kappa Alpha Theta -sisarkunnan jäsen.
Clarke kiinnostui näyttelemisestä opiskellessaan ensimmäistä vuotta Bolognassa, Italiassa. Clarke alkoi opiskella arkkitehtuurista valokuvausta palattuaan Yhdysvaltoihin. Hän alkoi ottaa vapaita näytelmätunteja ja opiskeli vielä monissa kouluissa.
Ura.
Clarke aloitti näyttelijän uransa vuonna 1999 palkitussa Volkswagenin mainoksessa. Mainoksesta seurasi vuonna 2000 rooli elokuvassa "Pas de deux" ja hänet palkittiin roolistaan Brooklyn Film Festivalilla. Clarken ura alkoi vähitellen kehittyä pienillä rooleilla elokuvissa "All About George" vuonna 2000 ja "The Accident" vuonna 2001. Vuonna 2000 hän sai Melinda Petersin roolin televisiosarjassa "Sinkkuelämää" ja 2001 sarjasta "Ed" Kara Parsonsin roolin.
Vuonna 2001 Clarke kävi koe-esiintymässä CTU-agentti Nina Myersin rooliin televisiosarjassa "24". Hän sai kyseisen roolin vain päivää ennen kuvauksien alkamista. Sarjan puvustosta löytyvät vaatteet olivat hänelle liian pieniä joten hänen piti käyttää omia vaatteitaan koko tuotantokauden ajan. Hän esiintyi yhteensä kolmessakymmenessäkuudessa 24:n jaksossa. Clarke voitti roolistaan Golden Satellite Awardin. Clarke toimi Nina Myersin äänenä sarjaan perustuvassa pelissä "". 
Clarke toimi vierailevana tähtenä yhdessä "House"-sarjan jaksossa sekä yhdessä "Life"-sarjan jaksossa Mary Ann Farmerina. Vuonna 2008 Clarke esitti Renée Dwyeriä elokuvassa "Twilight – Houkutus", joka perustuu Stephenie Meyerin Houkutus-kirjasarjan ensimmäiseen osaan. Vuonna 2009 Clarke sai pääroolin sarjasta "Trust Me" yhdessä Eric McCormackin ja Thomas Cavanaghin kanssa. Clarke jatkoi rooliaan Renéenä elokuvissa "Twilight – Epäilys" (2010) ja "Twilight – Aamunkoi, osa 1" (2011).
Yksityiselämä.
Sarah meni 2002 naimisiin Xander Berkeleyn kanssa ja muutti samalla sukunimensä Berkeleyksi. Pari sai ensimmäisen lapsensa syyskuussa 2006.
Tuusulan käräjäoikeus

Tuusulan käräjäoikeus oli nimestään huolimatta Järvenpäässä sijainnut käräjäoikeus. Ennen käräjäoikeuksien verkostouudistusta se oli yksi Helsingin hovioikeuspiirin kuudesta käräjäoikeudesta. Sen tuomiopiiriin kuuluivat Järvenpää, Kerava, Tuusula, Mäntsälä ja Pornainen.
Tuusulan käräjäoikeuden toiminta päättyi 31.12.2018. Samalla syntyi uusi Itä-Uudenmaan käräjäoikeus, joka koostuu Vantaan, Hyvinkään ja Porvoon istuntopaikoista.
Lähteet.
&lt;br&gt;
Vantaan käräjäoikeus

Vantaan käräjäoikeus oli ennen käräjäoikeuksien verkostouudistusta yksi Helsingin hovioikeuspiirin kuudesta käräjäoikeudesta. Vantaan käräjäoikeuden toiminta päättyi 31. joulukuuta 2018. Aiemmat Hyvinkään, Itä-Uudenmaan, Tuusulan ja Vantaan käräjäoikeudet yhdistyivät 1. tammikuuta 2019 uudeksi Itä-Uudenmaan käräjäoikeudeksi.
Vantaan käräjäoikeuden tuomiopiiriin kuului Vantaan kaupunki. Ulosottoasioissa tuomiopiiri oli tätä laajempi ja se käsitti Hyvinkään, Järvenpään, Keravan, Nurmijärven, Tuusulan ja Vantaan. Maaoikeusasioita Vantaan käräjäoikeus hoiti vielä tätä laajemmalta alueelta.
Rakennukset.
Vantaan käräjäoikeus toimi Tikkurilassa sijainneessa Vantaan oikeustalossa osoitteessa Kielotie 21. Toiminta rakennuksessa päättyi sisäilmaongelmien vuoksi vuoden 2019 loppupuolella ja vuoden 2020 alussa; sekä käräjäoikeus että sen viereinen poliisilaitos siirtyivät väistötiloihin. Itä-Uudenmaan käräjäoikeus (Vantaan käräjäoikeus) sijaitsee toistaiseksi Veromiehessä osoitteessa Teknobulevardi 3–5 E, 01530 Vantaa.
Heikentyneen sisäilmanlaadun vuoksi oikeustalo Kielotiellä oli jonkin aikaa purku-uhan alla. Lopulta se kuitenkin päätettiin peruskorjata. Viereinen vuoden 1989 poliisitalo purettiin, ja sen tontille rakennetaan oikeustalon lisärakennus, jonka on määrä valmistua vuonna 2026. Vuonna 2024 poliisin toiminnot siirtyivät Vantaan uudelle pääpoliisiasemalle Jokiniemeen.
Sarah Wynter

Sarah Wynter (s. 15. helmikuuta 1973 Newcastle, Australia) on australialainen näyttelijä, joka on tullut tunnetuiksi rooleistaan televisiossa, kuten "Kate Warner" sarjassa "24". 
Sarah Wynter syntyi Newcastlessa, Uudessa Etelä-Walesissa, Australiassa. Hän on televisiorooliensa lisäksi esiintynyt myös elokuvissa, kuten "6. päivä" (2000). 
Wynter meni 20. elokuuta 2005 naimisiin "Details"-lehden päätoimittaja Dan Peresin kanssa Sydneyssä.
Igor Cavalera

Igor Graziano Cavalera (s. 4. syyskuuta 1970 Belo Horizonte, Brasilia) on brasilialaisen thrash-/death metal-yhtye Sepulturan entinen rumpali ja perustajajäsen. Hän on myös yhtyeen entisen laulaja/rytmikitaristi Max Cavaleran pikkuveli.
Cavaleralla on kolme lasta.
Nordic Trophy 2006

Nordic Trophy eli Pohjoismaiden epävirallinen jääkiekon mestaruusturnaus pidettiin ensimmäisen kerran ennen sarjakausien alkua vuonna 2006. Siinä kaikki 8 joukkuetta (4 Suomesta ja 4 Ruotsista) pelasivat yksinkertaisen runkosarjan, jonka kaksi parasta pelasivat finaalin runkosarjan voittajan kotikentällä. Joukkueita ei valittu edellisen kauden sarjasijoitusten perusteella. Voittajoukkueen palkintosumma oli 60 000 euroa. Turnauksen yleisökeskiarvo oli 1710. Ruotsalaisjoukkueet olivat kotonaan murskaavia, sillä ne voittivat kaikki suomalaisia joukkueita vastaan pelaamansa kotiottelut.
Finaali.
Yleisö: 3200
Emily Perry

Emily Perry (28. kesäkuuta 1907 Torquay, Devon Britannia – 20. helmikuuta 2008) oli englantilainen näyttelijä. Hänen tunnetuin televisioroolinsa oli kuvitteellisen australialaisen Dame Edna Everagen morsiusneito Madge Allsop. Hänet nähtiin vuonna 1995 vierailevana tähtenä brittisarjassa "Vielä virtaa". 
Emily Perry johti 25 vuotta lasten tanssikoulua The Patricia Perry Academy of Dancing. Perry kuoli 100 vuoden ikäisenä helmikuussa 2008.
Varsinais-Suomen käräjäoikeus

Varsinais-Suomen käräjäoikeus on yksi Turun hovioikeuspiirin neljästä käräjäoikeudesta. Sen tuomiopiiriin kuuluu Varsinais-Suomen maakunta. Käräjäoikeus syntyi vuoden 2010 alusta osana valtakunnallista käräjäoikeusuudistusta, jonka jälkeen käräjäoikeuksien tuomiopiirit määräytyvät pääosin maakuntapohjalta. Ennen uudistusta Varsinais-Suomen alueella toimivat Turun, Salon, Paraisten, Vakka-Suomen ja Forssa-Loimaan käräjäoikeudet.
Tilat.
Käräjäoikeuden pääkanslia on Turun keskustassa osoitteessa Sairashuoneenkatu 2–4. Sillä on lisäksi sivukanslia Salossa osoitteessa Torikatu 2. Turun oikeustaloon kuuluu myös turvasali pakkokeinoasioiden ym. käsittelyä varten.
Seppo Kolehmainen

Seppo Veli Kolehmainen (18. tammikuuta 1933 Pielavesi – 23. helmikuuta 2009 Helsinki) oli suomalainen näyttelijä. Kolehmainen toimi freelancerina, teatterinäyttelijänä ja ohjaajana sekä ääninäyttelijänä.
Kolehmainen esiintyi liki kolmessakymmenessä suomalaisessa elokuvassa ja useissa televisiosarjoissa. Hänet tunnetaan muun muassa tv-sarjasta "Ilkamat" (1970), jossa hän esitti kirkkoherraa. Kolehmainen esiintyi myös monissa 1950-luvun sotilasfarsseissa. Ääninäyttelijänä häntä on kuultu muun muassa Albert Barillén "Olipa kerran ihminen"- ja "Olipa kerran elämä" -televisiosarjoissa sekä muissa Barillén historiallisissa opetussarjoissa, kuten myös lastensarjoissa "Mumindalen", "Sherlock Koira", "Muskettikoirien paluu", "Maalaishiiri ja kaupunkihiiri" sekä "Jake Long – amerikkalainen lohikäärme", "Lilo &amp; Stitch" ja "Keisarin uusi koulu". Sarjakuunnelmassa Knalli ja sateenvarjo hän oli Vinku-Wilkins.
Kolehmainen esiintyi 1950-luvulta lähtien pitkään Helsingin Kansanteatteri-Työväenteatterissa, Helsingin kaupunginteatterissa ja Suomen Kansallisteatterissa.
Kolehmainen kuoli 76-vuotiaana helsinkiläisessä sairaalassa pitkän sairauden jälkeen. Hänet on haudattu Kuopion Isolle hautausmaalle.
Jacqueline Wilson

Jacqueline Wilson (s. 17. joulukuuta 1945 Bath) on englantilainen nuortenkirjailija. Hänen kirjansa käsittelevät usein lasten ja nuorten kohtaamia ongelmia, kuten vanhempien avioeroa, lemmikin kuolemaa, asunnottomuutta tai hyväksikäyttöä. Wilson on kirjoittanut yli 100 kirjaa ja hänen kirjojaan on käännetty yli 20 kielelle. Nuortenkirjojen lisäksi hän on tehnyt myös muutaman dekkarin.
Wilson asuu nykyään Kingstonissa Surreyssä. Hänellä on yksi aikuinen tytär nimeltä Emma.
Brittiläisen imperiumin ritarikunta myönsi Wilsonille vuonna 2008 Brittiläisen imperiumin ritarikomentajan (Dame Commander of the British Empire, DBE) arvonimen.
Jeff Dunn

Jeff(rey) "Mantas" Dunn (s. 22. huhtikuuta 1961) on englantilaisessa black metal/NWOBHM-yhtye Venomissa vuosina 1979-2004 soittanut kitaristi. 
Hän perusti vuonna 1988 Mantas-nimisen yhtyeen, joka julkaisi kaksi täyspitkää albumia: "Winds of Changen" vuonna 1988 ja "Zero Tolerancen" vuonna 2004. 
Mantas on soittanut myös vuonna 1992 NWOBHM-yhtye Warfaren kanssa ja ollut mukana saksalaisen techno-yhtye Scooterin Who's Got The Last Laugh Now? -kiertueella.
Walter Huddleston

Walter Darlington ”Dee” Huddleston (15. huhtikuuta 1926 – 16. lokakuuta 2018) oli yhdysvaltalainen poliitikko. Hän edusti vuosina 1973–1985 Kentuckyä ja Yhdysvaltain demokraattista puoluetta senaatissa. 
Huddleston syntyi Burkesvillessä ja valmistui vuonna 1949 Kentuckyn yliopistosta. Hän työskenteli sen jälkeen vuoteen 1972 kentuckyläisten radioasemien managerina ja aloitti poliittisen uransa Kentuckyn senaatissa 1960-luvulla. 
Senaattorinuransa jälkeen Huddleston siirtyi Elizabethtowniin. Hänen puolisonsa Jean N. Huddleston (s. 1929, naimisissa 1947–) menehtyi vuonna 2004.
Barbara Cubin

Barbara Lynn Cubin (s. 30. marraskuuta 1946) on yhdysvaltalainen republikaanisen puolueen poliitikko. Hän oli Yhdysvaltain edustajainhuoneen jäsen Wyomingista seitsemän kaksivuotista kautta, vuodesta 1995 vuoteen 2009. Hän ei pyrkinyt enää jatkokaudelle vuoden 2008 vaaleissa.
Cubin syntyi Salinasissa, Kaliforniassa, varttui Casperissa, Wyomingissa ja valmistui Creightonin yliopistosta Nebraskassa. Hänellä on aviopuoliso Fritz ja kaksi lasta. Hän on ensimmäinen Wyomingista valittu naisjäsen kongressissa.
Cubin toipui heinäkuussa 2005 saadusta sydänkohtauksesta.
Arthur Harden

Arthur Harden (12. lokakuuta 1865 – 17. kesäkuuta 1940) oli englantilainen biokemisti. Harden sai vuonna 1929 Nobelin kemianpalkinnon yhdessä Hans von Euler-Chelpinin kanssa sokerin käymisen ja käymiseen tarvittavien entsyymien tutkimisesta.
Harden syntyi Isossa-Britanniassa Manchesterin kaupungissa. Hänen vanhempiensa nimet olivat Albert Tyas Harden ja Eliza Macalister. Harden kävi koulua Victoria Parkissa neljän vuoden ajan ja jatkoi sen jälkeen opintojaan Tettenhall Collegessa Staffordshiressa.
Harden lyötiin ritariksi vuonna 1926 ja vuonna 1935 hänelle myönnettiin Davy-mitali.
Mike Enzi

Michael Bradley "Mike" Enzi (1. helmikuuta 1944 Bremerton, Washington – 26. heinäkuuta 2021 Loveland, Colorado) oli yhdysvaltalainen republikaanisen puolueen poliitikko, joka toimi Yhdysvaltain senaattorina Wyomingin osavaltiosta. Hän aloitti senaatissa 7. tammikuuta 1997 ja tuli uudelleenvalituksi vuosina 2002, 2008 ja 2014. Hänen kautensa päättyi vuonna 2021.
Elämä.
Varhainen elämä.
Enzi syntyi Bremertonissa, Washingtonissa, Dorothy M. Bradleyn ja Elmer Jacob Enzin pojaksi. Hänen äitinsä oli sukujuuriltaan saksalainen ja italialainen. Isänsä puolelta Enzi oli amerikanukrainalainen. Hän kävi kouluja Thermopolisissa sekä Sheridanissa ja valmistui Sheridan High Schoolista vuonna 1962. Hänellä oli "Eagle Scoutin" arvo, ja hänelle myönnettiin Yhdysvaltain partiopoikien "Distinguished Eagle Scout Award". 
Ura.
Enzi valmistui 1960-luvun lopulla George Washingtonin yliopistosta ja Denverin yliopistosta. Hän toimi Gilletten pormestarina vuosina 1975–1982. Hän istui Wyomingin osavaltion edustajainhuoneessa 1987–1991 ja sen jälkeen osavaltion senaatissa ennen kuin tuli valituksi Yhdysvaltain senaattiin vuonna 1996. Hän edusti Wyomingiä senaatissa vuoteen 2021 asti.
Yksityiselämä.
Enzi meni 7. kesäkuuta 1969 naimisiin Diana Buckleyn kanssa. Pari sai kolme lasta: tyttäret Amyn ja Emilyn sekä yhden pojan, Bradin.
Kuuden kuukauden kuluttua senaatista eläkkeelle siirtymisestään hän joutui polkupyöräonnettomuuteen. Hän kuoli kolme vuorokautta myöhemmin sairaalassa 77-vuotiaana.
Frederick Ballantyne

Frederick Nathaniel Ballantyne (5. heinäkuuta 1936 – 23. tammikuuta 2020) oli Saint Vincent ja Grenadiinien kenraalikuvernööri vuosina 2002–2019. Hän astui virkaan 2. syyskuuta 2002 Charles Antrobusin kuoltua virassa kolme kuukautta aiemmin. Ballantyne toimi kenraalikuvernöörinä 17 vuotta, pidempään kuin kukaan toinen sitä ennen. Hän jätti paikkansa 31. heinäkuuta 2019 terveysongelmien takia.
Charles Antrobus

Charles James Antrobus (14. toukokuuta 1933 – 3. kesäkuuta 2002) oli Saint Vincent ja Grenadiinien kenraalikuvernööri vuodesta 1996 kuolemaansa. 
Kun Antrobus kuoli virassa 3.6.2002, kenraalikuvernöörin virkaan nimitettiin tilapäisesti Monica Dacon. 2. syyskuuta hänen seuraajakseen astui Frederick Ballantyne.
Panama (täsmennyssivu)

Panama tarkoittaa seuraavia:
Katso myös.
Aihepiiriin liittyy myös seuraavia:
George Maxwell Richards

George Maxwell Richards (1. joulukuuta 1931 – 8. tammikuuta 2018 Port of Spain) oli Trinidad ja Tobagon neljäs presidentti. Hän astui virkaansa viisivuotiskaudelle 17. maaliskuuta 2003, ja hänet valittiin uudelleen 2008.
Richards oli koulutukseltaan kemianteknikko. Hänellä on lääkärivaimonsa Jean Ramjohnin kanssa lääkärinä toimiva poika Mark ja liike-elämässä toimiva tytär Maxine. Richards kuoli Port of Spainissa 8. tammikuuta 2018 sydämen vajaatoimintaan 86-vuotiaana.
A. N. R. Robinson

Arthur Napoleon Raymond Robinson (16. joulukuuta 1926 Calder Hall – 9. huhtikuuta 2014 Port of Spain) oli Karibianmerellä sijaitsevan Trinidad ja Tobagon pääministeri 1986–1991 ja presidentti 1997–2003.
Robinson teki vuoden 1989 Yhdistyneiden kansakuntien yleiskokouksessa esityksen Kansainvälisen rikostuomioistuimen perustamisesta. Tämä toteutui lopulta vuonna 2002. Robinson oli ehdolla Nobelin rauhanpalkinnon saajaksi vuonna 1999.
Robinson syntyi Calder Hallissa, Tobagon saarella. Hän joutui vuonna 1990 kuuden päivän ajaksi panttivangiksi islamilaisen Jamaat al Muslimeen -järjestön vallankaappausyrityksen yhteydessä.
Everything But the Girl (kappale)

Everything But the Girl on ruotsalaislaulaja Darinin single, joka julkaistiin 31. tammikuuta 2007. Kappale on myös Darinin vuonna 2006 julkaistulla "Break the News" -albumilla.
Fredrik Thomanderin ja Anders Wikströmin tuottamasta kappaleesta on tehty myös musiikkivideo.
Vertex (ohjelmisto)

Vertex on tietokoneavusteisen suunnittelun (CAD) ohjelmisto. Ohjelmisto tukee kolmiulotteista suunnittelua. Ohjelmisto on Suomessa varsin laajalti käytössä mekaniikkateollisuudessa, sekä rakennusteollisuuden puolella valmistalotoimittajilla. Ohjelmistoa valmistaa vuonna 1977 perustettu suomalainen tietokoneohjelmistoja valmistava yritys "Vertex Systems Oy".
Ohjelman toiminnot.
Vertex on "piirrepohjainen". Piirrepohjaisuus on mekaniikkasuunnitteluohjelmistossa yleinen ominaisuus, jossa mallia muokkaavat toiminnot eli piirteet säilyvät mallin rakenteena. Vertexille ominaista on lisäksi lisättyjen piirteiden luontijärjestyksen tallennus mallin tietokantaan; tämä antaa lisämahdollisuuksia mallin muokkaukseen ja geometristen piirteiden myöhempään organisointiin. Osa geometriasta voidaan määrittää "parametreiksi", joita voidaan muokata myöhemmin. Ohjelmassa on helppokäyttöinen "kirjasto-ominaisuus", johon voidaan tallentaa sekä yksittäisiä piirteitä että monimutkaisempia malleja.
Suunnittelun tiedonhallinta on Vertexissä aina vakiona. Se sisältää työvälineet hallita dokumentit (3D-mallit ja työpiirustukset), nimikkeet, osaluettelot ja tuoterakenteet.
Tyypillisten 3D-suunnitteluohjelmistojen tapaan komponenttia (osaa) muutettaessa muutos heijastuu automaattisesti kokoonpanoihin ja piirustuksiin joissa ko. osa esitetään. Vertex sisältää "tuoteautomaatiomoduulin", minkä avulla voidaan tehdä parametrisoitu perusmalli, josta saadaan nopeasti eri versioita. Ohjelma perustuu lähinnä solidikappaleiden mallinnukseen, pintamallinnustyökaluja on rajoitetusti. 
Vertex sisältää muiden mekaniikkasuunnitteluohjelmistojen tavoin piirustusten luonnin lisäksi toiminnot "osaluetteloiden" automaattiseen laatimiseen. Ohjelmisto myös liittyy tarvittaessa yrityksen tuotannonohjausjärjestelmiin. 
Vertex tukee teollisessa suunnittelussa yleistyvää nimikekeskeistä suunnittelua Vertex Flow -tuotteen elinkaaren hallinnan ja koneensuunnittelun Vertex G4 CAD -ohjelmiston yhdistelmällä. Tällöin tuoterakenne tuotenimikkeineen on tallennettu Vertex Flow -järjestelmään, ja haluttaessa voidaan nimikkeisiin kytkeä 2D tai 3D -suunnittelutietoa. Eri tuotenimikkeiden geometriaa määrittävät parametrit on tallennettu Flow -järjestelmään, jolloin nimikettä käytettäessä CAD:ssä sille saadaan oikeat mitat. Vertex Flow PLM:ään tallennettuna nimike toimii ja päivittyy myös hajautetussa suunnitteluympäristössä.
Pearlette Louisy

Calliopa Pearlette Louisy (s. 8. kesäkuuta 1946) on Saint Lucian nykyinen kenraalikuvernööri. Hän astui virkaan 19. syyskuuta 1997 saarivaltion historian ensimmäisenä naisena. 
Louisy on valmistunut Bristolin yliopistosta.
K. I. Lumio

Karl Ivar (Kalle Iivari) Lumio (vuoteen 1906 Ylén, 12. syyskuuta 1872 Pirkkala – 28. syyskuuta 1946 Tampere) oli suomalainen poliitikko ja liikemies, joka toimi SDP:n kansanedustajana vuosina 1909–1911 ja 1919–1922.
Elämä.
K. I. Lumion vanhemmat olivat Gustav Adolf Ylén (s. 1852) ja Viljakkalasta kotoisin ollut Wilhelmina Malakiaantytär (1843-1891). Hän oli kymmenvuotiaasta lähtien tehdastyöläisenä Tampereella, kunnes lähti parikymppisenä merille. Kotikaupunkiinsa palattuaan Lumio työskenteli vuodesta 1900 kauppa-apulaisena sekä maatalouslaitteiden myyntiedustajana. Hän vaikutti myös raittiusliikkeessä matkapuhujana ja "Väinämöinen"-lehden toimittajana. 
Lumio liittyi Tampereen työväenyhdistykseen jo 1890, mutta lähti aktiivisesti työväenliikkeeseen vasta suurlakon jälkeen. Hän oli perustamassa SDP:n Pohjois-Hämeen piirijärjestöä ja toimi sen ensimmäisenä piirisihteerinä vuodesta 1908 lähtien. Vuonna 1909 Lumio valittiin eduskuntaan. Kansanedustajakautensa jälkeen 1915 Lumio lähti osakkaaksi Santalahdessa toimineeseen Tampereen Luujauho Oy:seen, jonka toimitusjohtajana hän oli kuolemaansa saakka. Tehtaan osakkaana oli myös liikemies Kaarlo O. Granath (1880-1918), joka sai surmansa sisällissodan aikana punaisten kanssa syntyneessä välikohtauksessa. 
Syksyllä 1919 Lumio nousi varasijalta eduskuntaan Väinö Vankkojan kuoltua. Pispalassa asunut Lumio oli Pohjois-Pirkkalan kunnanvaltuuston jäsen sekä Tampereen Työväen Sanomalehti Oy:n johtokunnan puheenjohtaja. Hän oli myös jäsenenä Osuusliike Voiman johtokunnassa, Hämeen Työväen Säästöpankin hallituksessa sekä Pienviljelijäin Liiton liittotoimikunnassa.
Perhe.
K. I. Lumion ensimmäinen puoliso oli Teiskossa syntynyt tehdastyöläinen Ida Vilhelmiina Helenius (s. 1871), jonka kanssa hän avioitui 1898. Pariskunnalla oli viisi lasta. Hänen toinen puolisonsa oli Taalintehtaalta kotoisin ollut Anna Elvira Johanneksentytär (myöh. Halonen, 1883-1987), joka muutti heidän poikansa kanssa siirtolaiseksi Pohjois-Amerikkaan ja kuoli Seattlessa.
George Mallet

William George Mallet (24. heinäkuuta 1923 – 20. lokakuuta 2010) oli saintlucialainen poliitikko. Hän toimi saaren kenraalikuvernöörinä vuosina 1996–1997. Häntä seurasi Pearlette Louisy. 
Mallet oli Yhdistyneen työläistenpuolueen (UWP) jäsen. Hän hoiti poliittisen uransa aikana useita ministerinvirkoja; ensimmäisen hän sai jo maan itsenäistymisen yhteydessä vuonna 1979.
Everything but the Girl

Everything But the Girl (lyhennettynä EBTG) on brittiläinen lauluduo, jonka muodostavat Tracey Thorn (s. 26. syyskuuta 1962) ja Ben Watt (s. 6. joulukuuta 1962). Duo perustettiin vuonna 1982 Kingston upon Hullissa. Thorn ja Watt ovat eläneet kumppaneina vuodesta 1981 lähtien (mennen naimisiin vuonna 2009) ja heillä on kolme lasta. 
Kesäkuussa 1982 julkaistiin duon debyyttisingle, joka oli cover Cole Porterin kappaleesta ”Night and Day”. Esikoisalbumi Eden ilmestyi vuonna 1984. EBTG:n pääasiallinen laulaja Thorn vastaa usein yhtyeen melodioista ja sanoituksista, Wattin toimiessa tuottajana ja pääasiallisena soittajana (ajoittain myös laulunkirjoittajana).
Yhtyeen varhaiset albumit luokitellaan jazz-vaikutteiseksi sophisti-popiksi. Bändin tunnetuin hitti varhaisvuosilta oli heidän versionsa Rod Stewartin tunnetuksi tekemästä "I Don't Want to Talk About It" -balladista, se nousi Britannian singlelistan sijalle 3 vuonna 1988.
Yhtyeen menestys 1990-luvun alussa oli heikompaa. Lisää haasteita aiheutti Ben Wattin vuonna 1992 kohtaama autoimmuunisairaus. Vuodet 1994-1995 olivat EBTG:lle käänteentekeviä. Thorn sai uutta näkyvyyttä laulaessaan Massive Attackin Protection-kappaleella. Albumi Amplified Heart ilmestyi vuonna 1994 matalille myyntiluvuille. EBTG:n tuolloinen levy-yhtiö purki täten bändin levytyssopimuksen. DJ Todd Terry kuitenkin remiksasi silloiseen house-tyyliin albumilla olevan Thornin kirjoittaman Missing-kappaleen, ja se nosti yhtyeen uuteen suosioon, nousten brittilistan 3. sijalle.
House- ja drum and bass -vaikutteinen albumi Walking Wounded (1996) nousi bändin suurimmaksi albumimenestykseksi ja brittilistan sijalle 4. Yhtye lopetti toimintansa pian Temperamental-albumin (1999) julkaisun jälkeen. Yhtenä syynä oli se, että 5000:lle ihmiselle soitetut isommat keikat alkoivat tuntua Thornista ja Wattista liian epähenkilökohtaisilta, molempien halutessa tehdä niiden sijaan jotain pienimuotoisempaa.
2000-luvulla Thorn ja Watt ovat julkaisseet pääasiassa sooloalbumejaan.
Marraskuun 2. päivänä 2022 duo kertoi julkaisevansa uuden studioalbumin keväällä 2023 yli 23 vuoden hiljaiselon jälkeen. Uuden albumin ensimmäinen singlelohkaisu ”Nothing Left To Lose” julkaistiin 10. tammikuuta 2023 ja toinen singlelohkaisu, ”Caution To The Wind” 22. helmikuuta 2023. Studioalbumi nimeltään "Fuse" julkaistiin kokonaisuudessaan 21. päivä huhtikuuta 2023.
Perfect

Perfect on ruotsalaislaulaja Darinin single, joka julkaistiin 18. lokakuuta 2006. Kappale on myös Darinin samana vuonna julkaistulla "Break the News" -albumilla. Kyseessä oli ensimmäinen albumilta julkaistu single.
Fredrik Thomanderin ja Anders Wikströmin tuottamasta kappaleesta on tehty myös musiikkivideo.
Lloyd Erskine Sandiford

Lloyd Erskine Sandiford (24. maaliskuuta 1937 – 26. kesäkuuta 2023) oli barbadoslainen poliitikko ja maansa pääministeri (1987–1994). Hän valmistui Länsi-Intian yliopistosta Jamaikalla. 
Sandiford edusti Barbadoksen Demokraattista työväenpuoluetta. Hän istui parlamentissa vuoteen 1999 ja opetti sen jälkeen taloustieteitä Barbados Community Collegessa.
Michal Rozsíval

Michal Rozsíval (s. 3. syyskuuta 1978 Vlašim, Tšekkoslovakia) on tšekkiläinen ammattilaisjääkiekkoilija. Hän pelaa puolustajana NHL:n Chicago Blackhawksissa.
Pittsburgh Penguins valitsi Rozsívalin numerolla 105 neljännellä kierroksella vuonna 1996. Ennen pääsyään Penguinsin kokoonpanoon hän pelasi kaksi kautta juniorisarja WHL:n Swift Current Broncosissa sekä yhden AHL:n Syracuse Crunchissa. Pelattuaan kauden 1999–2000 kokonaan NHL:ssä, hän palasi vielä seuraavalla AHL:ään farmijoukkue Wilkes-Barre/Scranton Penguinsiin. Kaudella 2003–2004, viimeisellään Pittsburgh Penguinsin organisaatiossa, hän joutui olemaan pelaamatta koko kauden yhtä joulukuussa 2002 pelattua AHL:n runkosarjaottelua lukuun ottamatta polvivamman vuoksi.
Rozsíval pelasi aikana Tšekin Extraligan HC Třinecissä ja HC Pardubicessä, jota edustaessaan oli voittamassa keväällä 2005 Tšekin mestaruutta. Hän siirtyi työsulun päätyttyä vapaana pelaajana New York Rangersiin. Hän pelasi joukkueessa viisi ja puoli kautta, joista ensimmäisellä jakoi NHL:n plus-miinus-tilaston voiton Ottawa Senatorsia edustaneen Wade Reddenin kanssa lukemalla +35. Rozsívalin ammattilaisvuosien piste-ennätys on kaudelta 2006–2007: 40 tehopistettä, 10 maalia ja 30 syöttöpistettä, 80:ssä ottelussa. 
Tammikuussa 2011 Rozsíval siirtyi kesken kauden Phoenix Coyotesiin pelaajakaupassa, jossa Rangers sai vaihdossa hyökkääjä Wojtek Wolskiin. Syyskuussa 2012 hän teki vapaana pelaajana yksivuotisen sopimuksen Chicago Blackhawksin kanssa. 
Rozsíval on edustanut Tšekin jääkiekkomaajoukkuetta kaksissa maailmanmestaruuskilpailuissa, vuosina 2008 ja 2010. Tšekki voitti jälkimmäisenä vuonna maailmanmestaruuden.
Andreas Kisser

Andreas Rudolf Kisser (s. 24. elokuuta 1968 São Bernardo do Campo, Brasilia) on brasilialaisen death-/thrash metal -yhtye Sepulturan kitaristi. Hän pääsi yhtyeeseen vuonna 1987, Jairo Guedzin lähdettyä vuotta aikaisemmin yhtyeestä.
Kisser oli vuodesta 1994 naimisissa Patricia Perissinotto Kisserin (k. 2022) kanssa. Pariskunnalla on kolme lasta (s. 1995, 1997 ja 2005).
Visbyn kehämuuri

Visbyn kehämuuri on keskiaikainen puolustusmuuri ruotsalaisessa Visbyn kaupungissa, Gotlannissa. Se on rakennettu kahdessa vaiheessa, ja valmistui vuonna 1288. Muuri on pituudeltaan 3,44 kilometriä, ja korkeudeltaan 11 metriä. Kehämuuria restauroitiin vuosina 1884–1886. Restaurointitöitä ohjasi arkkitehti Emil Viktor Langlet.
Rakennelma sijoittui toiseksi Aftonbladet-lehden etsiessä 2007 Ruotsin "seitsemää ihmettä".
Michael Somare

Michael Thomas Somare (9. huhtikuuta 1936 Rabaul, Uuden-Guinean territorio – 26. helmikuuta 2021) oli papuauusiguinealainen poliitikko. Hän toimi maansa pääministerinä kolmeen otteeseen: vuosina 1975–1980, 1982–1985 ja 2002–2011. Kaksi ensimmäistä kauttaan hän oli Pangu-puolueen jäsen, myöhemmin hän johti Kansallista allianssipuoluetta. Somare toimi pääministeriyksiensä välisenä aikana vuosina 1988–1992 Papua-Uuden-Guinean ulkoministerinä. 
Somare syntyi Rabaulissa vuonna 1936, mutta hän oli vielä lapsi, kun hän muutti perheensä mukana Itä-Sepikin Karaun kylään, joka oli hänen isänsä esivanhempien kotipaikka. Somare myös koki Itä-Sepikin kodikseen, mistä hän myös alkoi myöhemmin luoda poliittisen kannatuksen pohjaansa.
Somare kävi peruskoulunsa alun toisen maailmansodan aikana japanilaisten johtamassa koulussa ja oppi sitä kautta lukemaan, kirjoittamaan ja laskemaan japaniksi. Myöhemmin hän valmistui opettajaksi ja toimi jonkin aikaan radiotoimittajana.
Somare perusti vuonna 1967 Pangu-puolueen, ja seuraavana vuonna hänet valittiin Papuan ja Uuden Guinean parlamenttiin. Somare valittiin vuonna 1972 Australian hallinnoiman Papuan ja Uuden-Guinean territorion pääministeriksi ja sitoutui johtamaan valtion itsehallintoon ja itsenäisyyteen.
Papua-Uusi-Guinea itsenäistyi vuonna 1975, ja Somare valittiin maan ensimmäiseksi pääministeriksi. Hän toimi lopulta pääministerinä neljä kautta ja kaikkiaan 17 vuotta. Häntä pidetäänkin Papua-Uuden-Guinean rauhallisen itsenäistymisen avainhahmoina, ja häntä kutsutaan koko maassa nimellä ”Papa blo Kantri”, ”Kansakunnan isä”. Somare oli pääministerinä 1975–1980, 1982–1985 ja 2002–2011. Somaren viimeinen kausi päättyi perustuslailliseen kriisiin. Hän oli pitkään lääketieteellisessä hoidossa Singaporessa, ja Peter O’Neill pyrki syrjäyttämään hänet. Papua-Uudessa-Guineassa oli jonkin aikaan kaksi hallitusta, mutta tilanne ratkesi O’Neillin voitettua vuoden 2012 vaalit.
Somare meni vuonna 1965 naimisiin vaimonsa Veronican kanssa. He saivat viisi lasta. Somarella diagnosoitiin helmikuun 2021 alussa loppuvaiheen haimasyöpä, ja hän kuoli siihen kuun lopulla.
Julius Chan

Julius Chan (29. elokuuta 1939 – 30. tammikuuta 2025) oli Papua-Uuden-Guinean pääministeri vuosina 1980–1982 ja 1994–1997. 
Chan syntyi Tangasaarilla, ja hänellä oli kiinalaisia sukujuuria. Hän opiskeli Marist College Ashgrove Australiassa ja aloitti aktiivisen osallistumisensa politiikkaan 1960-luvulla. Hänet valittiin Kansalliskokoukseen vuosina 1972, 1977, 1982, 1987 ja 1992. Hän toimi neljästi varapääministerinä ja kahdesti talousministerinä.
Chan meni vuonna 1966 naimisiin vaimonsa Stellan kanssa. He saivat neljä lasta.
Paias Wingti

Paias Wingti (s. 1951) on papuauusiguinealainen poliitikko. Hän toimi maansa pääministerinä vuosina 1985–1988 ja 1992–1994. 
Wingti istuu yhä kansallisessa parlamentissa ja on toiminut vuodesta 2002 Western Highlandsin maakunnan kuvernöörinä. Aiemmin hän on hoitanut samaa virkaa vuosina 1995–1997.
Rabbie Namaliu

Rabbie Namaliu (3. huhtikuuta 1947 – 31. maaliskuuta 2023) oli papuauusiguinealainen poliitikko. Hän toimi maan pääministerinä vuosina 1988–1992 ja hoiti lisäksi talousministerin ja ulkoministerin virkoja. 
Namaliu oli etniseltä taustaltaan tolai ja kotoisin Itä-Uudesta-Britanniasta. Hän oli leski ja kahden pojan isä.
Mekere Morauta

Mekere Morauta (12. kesäkuuta 1946 Kukipi, Papuan territorio – 19. joulukuuta 2020 Brisbane, Australia) oli papuauusiguinealainen poliitikko ja maansa pääministeri vuosina 1999–2002.
Morauta opiskeli Papua-Uuden-Guinean yliopistossa ja vaihto-oppilaana Flindersin yliopistossa Australiassa. Morauta työskenteli vuodet 1972–1982 Papua-Uuden Guinean valtiovarainministeriössä, ja hän toimi vuosina 1983–1992 Papua New Guinea Banking Corporationin toimitusjohtajana ja vuosina 1993–1994 Papua-Uuden-Guinean keskuspankin johtajana.
Morauta valittiin vuonna 1997 Papua-Uuden-Guinean parlamenttiin. Hän nousi pääministeriksi vuonna 1999, jolloin maan talous oli kuilun partaalla. Morauta oli valmistelemassa pelastuspakettia, jolla hallitus sai tasapainoitettua valtion talouden. Sen seurauksena finanssisektorille tuotiin useita uudistuksia ja julkisen sektorin rakennetta muutettiin. Perustuslailliset uudistukset puolestaan toivat vakautta maan politiikkaan.
Morauta toimi vuosina 2011–2012 julkisten liikelaitosten ministerin. Vuonna 2012 hän vetäytyi politiikasta, ja hänet valittiin Tyynenmeren saarten foorumin johtohenkilöstöihin. Samana vuonna hänet nimitettiin myös Papua New Guinea Sustainable Development Program Companyn puheenjohtajaksi. Morauta palasi politiikkaan vuonna 2017, jolloin hänet valittiin uudelleen parlamenttiin. Hän edusti parlamentissa kuolemaansa asti.
Morauta oli naimisissa Roslyn Morautan kanssa, ja hänellä oli kaksi poikaa edellisestä avioliitosta.
Maakiituri

Maakiituri () on fiktiivisen Tähtien sota -universumin maaliikkumiseen tarkoitettu ajoneuvo ("hovercar"). Alkuperäisessä "Tähtien sota" -elokuvassa esiintyy X-34-mallinen maakiituri, jolla Luke Skywalker ajaa. Maakiitureita kutsutaan "Tähtien sodan" autoiksi. Useimmat mallit ovat 1- tai 2-paikkaisia, kykenevät kulkemaan 100–250 km/h ja ovat 3–8 metriä pitkiä.
Erikoistehostesuunnittelija John Stears suunnitteli Luke Skywalkerin maakiiturin alkuperäiseen "Tähtien sota" -elokuvaan.
Sisavath Keobounphanh

Sisavath Keobounphanh (laoksi. ສີສະຫວາດ ແກ້ວບຸນພັນ) (1. toukokuuta 1928 – 12. toukokuuta 2020) oli laosilainen poliitikko ja maansa pääministeri (1998–2001). Hän liittyi Indokiinalaiseen kommunistipuolueeseen 1. toukokuuta 1950 ja Laosin kansan vallankumouspuolueeseen sen perustamisen yhteydessä 22. maaliskuuta 1955.
Keobounphanh suoritti opintoja Vietnamissa ja hallitsi kielen sujuvasti.
Alkmene

Alkmene (, ) oli kreikkalaisessa mytologiassa Herakleen äiti ja Mykenen kuninkaan Elektryonin, Perseuksen pojan, tytär. Hänen äitinsä oli joko Anakso, Amfitryonin sisar, tai Pelopsin tytär, joko Eurydike tai Lysidike. Alkmene oli Amfitryonin puoliso tämän maanpaon aikana, johon tämä oli joutunut surmattuaan vahingossa Alkmenen isän. Amfitryonin kanssa hän pakeni Thebaan, jossa Kreon puhdisti hänen aviomiehensä veriteostaan.
Thebassa Zeus ihastui häneen ja otti Alkmenen puolison muodon tämän poissaolon ajaksi maatakseen Alkmenen kanssa. Zeus jopa pysäytti Helioksen, auringon, kolminkertaistakseen yön pituuden. Alkmene synnytti kaksoispojat – Herakleen Zeukselle ja päivää myöhemmin Ifikleen Amfitryonille.
Alkmenen odottaessa Heraklesta ('Heran kunnia') Hera yritti estää tämän syntymän – olihan kyseessä hänen miehensä syrjähypyn hedelmä. Tämän yrityksen pilasi kuitenkin Alkmenen palvelijatar Galanthis, joka aavistaessaan syyn synnytyksen vaikeuteen huudahti Alkmeneen synnyttäneen terveen lapsen. Jumalatar yllättyi tästä niin, että hänen keskittymisensä synnytyksen estämiseksi herpaantui, ja niin Herakles syntyi. Rangaistukseksi Hera muutti Galanthiin lumikoksi.
Vuoroin vieraissa

Vuoroin vieraissa on vuonna 1997 TV1:llä esitetty suomalainen televisiosarja. Sarja on TV1:n Kotikatsomon ensimmäinen niin sanottu kausisarja. Sarjan on ohjannut teatteriohjaajana paremmin tunnettu Pekka Milonoff, joka on myös käsikirjoittanut sarjan yhdessä Anna-Leena Härkösen kanssa.
Juoni.
Elinan mielestä nuoressa avioliitossa ei tapahdu enää yhtään mitään. Antilla ja Annelilla, Elinan vanhemmilla, ei loppujen lopuksi mene yhtään sen paremmin kuin tyttärellään, kunnes alkaa mennä aika lujaa, välillä vähän liiankin lujaa.
Sarjan alkujaksoissa seurataan enemmän Elinan ja Tonin (Tiina Lymi ja Eero Aho) avioliittoa, myöhempien jaksojen painotus on Annelissa ja Antissa (Marja Packalén ja Risto Tuorila). Sivuhenkilöistä merkittävimpiin kuuluu hyväsydäminen savolainen pakastinkauppias Reijo Remes (Kari Hietalahti). Kerronnan tyyli on mustalla huumorilla ryyditettyä melodraamaa.
Tuotanto.
Alun perin "Vuoroin vieraissa" oli ajateltu Kom-teatterin näyttämölle. Anna-Leena Härkönen on sanonut todenneensa, että tarinan dialogista tuli liian ”naturalistista” teatterilavalle, ja niin yhteistyössä Pekka Milonoffin ja Sirpa Hyttisen kanssa tarina sovitettiin lopulta televisiosarjaksi. Myös päänäyttelijät olivat tuolloin Kom-teatterilaisia.
Käsikirjoitusta hiottiin vuosia. 12-osainen sarja kuvattiin Helsingissä syksystä 1995 kevääseen 1996, sisäkohtaukset Sörnäisiin rakennetussa studiossa.
Vastaanotto.
Sarja sai ensiesityksellään tammi-maaliskuussa 1997 paljon katsojia ja myönteistä palautetta. "Helsingin Sanomien" televisiokriitikko Jukka Kajava sanoi sujuvan ja hauskan sarjan modernisoivan tarinaltaan Henrik Ibsenin "Nukkekotia", jonka Nora on nyt sarjan Elina. Hänestä sarja on paitsi hyvää komediaa, myös harvinaisen täysipainoista taidetta verrattuna tuon ajan tyypillisiin televisiotuotantoihin. Hän kehuu myös Kom-teatterilaisten roolisuorituksia kauttaaltaan. Vuonna 2015 "Helsingin Sanomien" Martta Kaukonen kuvasi sarjaa mestarillisesti käsikirjoitetuksi.
Lester B. Pearson

Lester Bowles Pearson (23. huhtikuuta 1897 – 27. joulukuuta 1972) oli kanadalainen diplomaatti ja poliitikko. Hän toimi Kanadan pääministerinä 1963–1968, ja sai Nobelin rauhanpalkinnon 1957.
Pearsonin vähemmistöhallitus sai suosiota kehittämällä ohjelmat muun muassa Kanadan terveydenhuollosta, opintolainasta ja eläkkeistä. Se otti käyttöön nykyisen Kanadan lipun ja vakiinnutti Kanadan kaksikielisyyden. Nobelin rauhanpalkinnon Pearson sai ansioistaan rauhansovittelijana Suezin kriisissä sekä YK:n rauhanturvajoukkojen yhtenä perustajana. Hän on saanut useita kunnianosoituksia ja on muun muassa seuraavien ritarihuoneiden jäsen: Queen's Privy Council for Canada (PC), Order of Merit (Commonwealth) (OM), Order of Canada (CC) ja Order of the British Empire (OBE).
Pearsonia pidetään yhtenä 1900-luvun vaikutusvaltaisimpana kanadalaisena.
Varhainen ura.
Pearson osallistui ensimmäiseen maailmansotaan ja opiskeli yliopistoissa Kanadassa ja Britanniassa. Hän toimi aluksi historian opettajana Toronton yliopistossa ja siirtyi sitten ulkoasiainhallinnon palvelukseen. Vuonna 1944 hänet valittiin Kanadan parlamenttiin liberaalisen puolueen edustajana. Hän toimi parlamentin jäsenenä myös vuosina 1948–1963. Pearson oli suurlähettiläänä Washingtonissa vuosina 1945–1946. Hän toimi Kanadan ulkoministerinä 1948–1957 ja YK:n yleiskokouksen puheenjohtajana 1952–1953. Liberaalien 1957 vaalitappion jälkeen Pearson nousi puolueen ja opposition johtajaksi ja johdatti puolueen vaalivoittoon 1963.
Pääministerinä.
Liberaaleilla oli ollut Kanadassa läheisempi yhteys ranskankielisiin kanadalaisiin kuin konservatiiveilla. Lester Pearson asetti pääministerinä kuninkaallisen komitean, joka ehdotti vuonna 1965, että ranskasta tehtäisiin englannin kanssa tasaveroinen kieli sekä liittohallituksessa että Québecin, Ontarion ja New Brunswickin provinsseissa. Lisäksi komitea ehdotti perustettavaksi ranskankielisiä kouluja sinne, missä ranskankielisiä asukkaita oli yli 10 prosenttia väestöstä, ja provinssien hallitusten valtaoikeuksien lisäämistä suhteessa Ottawaan. Komitean ehdotukset toteutettiin asteittain.
Huomionosoituksia.
Vuodesta 1971 lähtien Pearsonin mukaan oli nimetty NHL:n runkosarjan parhaalle pelaajalle annettava Lester B. Pearson Award, mutta vuonna 2010 palkinto nimettiin uudelleen Ted Lindsayn mukaan.
Toronton Pearsonin kansainvälinen lentoasema on myös nimetty hänen mukaan.
65 Cybele

65 Cybele on Marsin ja Jupiterin välisen asteroidivyöhykkeen ulommalla alueella kiertävä suuri asteroidi.
Asteroidi kiertää Auringon ympäri (noin ) kiertoradalla, jossa se on lähimmillään ja etäisimmillään astronomisen yksikön päässä Auringosta. Asteroidin läpimitta on noin IRAS-satelliitin keräämien tietojen mukaan. Asteroidin pyörähdysaika akselin ympäri on ja sen spektrityyppi on P- tai Xc-luokkaa.
Kohde kuuluu Cybele-ryhmään.
Vuonna 2022 julkaistun artikkelin mukaan asteroidin läpimitta olisi ja sen tiheys olisi , jolloin sen massa olisi .
Asteroidi on nimetty fryygialaisen jumalattaren Kybelen mukaan.
Jessi Frey

Jessi Frey on suomalainen laulaja ja lauluntekijä. Hän on tullut tunnetuksi Velcra-yhtyeen laulajana. Frey on vieraillut myös Turmion Kätilöiden "Pirun nyrkki" -albumin "Irstauden ilosanoma" -kappaleella sekä Pofonyn "Used to Waiting" -EP:n "Pig Talk" -kappaleessa. 
Syyskuussa 2007 Frey valittiin SanomaWSOY:n sähköisen viestinnän liiketoimintaryhmän SWelcomin pelitoiminnan projektipäälliköksi. Tästä tehtävästä hän siirtyi tammikuussa 2009 Nokia Music -palvelun tuotepäälliköksi Bristoliin. Frey on opiskellut Itä-Lontoon yliopistossa kulttuuria ja mediaa.
Vuonna 2019 Jessi Frey julkaisi soolomateriaalia ja albumi "Villainess" ilmestyi elokuussa 2019.
Vuoden 2022 alussa Frey ilmoitti somekanavillaan muuttaneensa takaisin Suomeen.
Kausisarja

Kausisarja on nimi Yle TV1:n Kotikatsomo-ohjelmapaikalla esitettävälle 6–12-osaiselle draamalliselle televisiosarjalle, jota esitetään viikoittain kevät- tai syyskauden ajan, esimerkiksi tammikuusta huhtikuuhun tai syyskuusta joulukuuhun. Joskus sarjat ovat pidempiäkin: esimerkiksi "Tuliportaat"-sarjaan kuului 16 jaksoa.
Vuonna 2009 Yle ilmoitti tavoittelevansa kausisarjoilla suurta yleisöä (800 000 katsojaa). Kunkin jakson pituudeksi haluttiin 50 minuuttia, ja sarjan tyylilajiksi ihmissuhdedraamaa, draamakomediaa, koko perhettä houkuttelevaa katsottavaa tai rikosdraamaa, kunhan erityispiirteenä on kosketus suomalaiseen todellisuuteen. Kausisarja voi olla myös menneisyyteen sijoittuva niin sanottu epookkisarja.
Kanadan Grand Prix 2002

Kanadan Grand Prix 2002 oli Formula 1 -sarjan kauden 8. osakilpailu, joka ajettiin Kanadassa Circuit Gilles Villeneuvellä, Montrealissa, 9. kesäkuuta 2002.
Ferrari saavutti 150:n voittonsa Michael Schumacherin voiton myötä.
Special Olympics

Special Olympics on kehitysvammaisten liikunta- ja urheilujärjestö. Järjestön toiminnassa on mukana 2,25 miljoonaa ihmistä yli 160 maasta. Tunnetuin Special Olympics -tapahtuma on maailmankisat, jotka järjestetään kahden vuoden välein niin, että kesä- ja talvimaailmankisat vuorottelevat. Vuonna 1988 Special Olympics sai tunnustuksen Kansainväliseltä olympiakomitealta. Special Olympics -kilpailuja on järjestetty eniten Yhdysvalloissa. Opetusministeri Betsy DeVos pyrki 2010-luvun lopulla lopettamaan järjestön valtionavun, mutta perääntyi suunnitelmasta presidentti Trumpin vastustettua sitä.
Special Olympics -toiminta on tarkoitettu kehitysvammaisille, erotuksena KOK:n alaisuudessa järjestettävistä paralympialaisista, joissa kilpailevat pääasiassa liikuntavammaiset.
Toisin kuin paralympialaiset, jotka on tarkoitettu oman lajinsa huipuille, on Special Olympics tarkoitettu laajemmalle harrastajaryhmälle. Tämän takia Special Olympicseissä kilpailijat on luokiteltu paitsi iän ja sukupuolen mukaan, myös taitotasonsa mukaan. Tästä syystä normaalia paljon suurempi osa osallistujista pääsee mitaleille. 
Vuoden 2022 talvikisat Kazanissa Venäjällä peruttiin sodan vuoksi. Vuoden 2023 kesäkisoihin Berliiniin Venäjä ja Valko-Venäjä eivät lähettäneet joukkueitaan.
Terry Jacks

Terry Jacks (s. 29. maaliskuuta 1944 Winnipeg, Manitoba) on kanadalainen laulaja-lauluntekijä, äänilevytuottaja ja luontoaktivisti. Hänet tunnetaan parhaiten vuoden 1974 kansainvälisestä hitistään ”Seasons in the Sun” (alun perin Jacques Brelin ”Le Moribonde”, jonka suomensi ja levytti Arto Sotavalta nimellä ”Päivät kuin unta”).
Jacks liittyi nuoruudessaan vancouverilaiseen The Chessmen -yhtyeeseen, joka ehti levyttää muutamia paikallisia hittejä ennen hajoamistaan. Jacks aloitti hajoamisen jälkeen musiikillisen yhteistyön Susan Pesklevitsin (s. 1948) kanssa. Tästä syntyi 1960-luvun lopussa ja 1970-luvun alussa suuressa suosiossa ollut The Poppy Family -yhtye. Sen tunnetuimpiin kappaleisiin lukeutuu "Which Way You Goin' Billy?", joka ilmestyi samannimisellä levyllä vuonna 1969 ja nousi kanadalaisten listojen ykköseksi ja myös Yhdysvaltain "Billboardin" kakkoseksi. Single voitti Juno-palkinnon. 
Terry ja Susan Jacks menivät naimisiin, mutta avioliitto purkautui yhtyeen hajottua 1970-luvulla. He kuitenkin jatkoivat yhteistyötään: Terry tuotti Susanin ensimmäisen sooloalbumin vuonna 1973. Myös Terry Jacks lähti soolouralle ja sai maailmanlaajuista arvostusta hitillään "Seasons in the Sun". Hänellä on sittemmin ollut toinen avioliitto (päättyi uuteen eroon), josta syntyi tytär Holly.
Toshikazu Ichimura

 Toshikazu Ichimura (s. 12. joulukuuta 1941) on japanilainen budō-opettaja (aikido 6. dan "shihan", iaidō 6. dan renshi) Hän oli Ruotsissa ja Suomessa 1970–1980 luvuilla vaikuttanut aikido-ohjaaja.
Ichimura-sensei toimi aikido-opettajana Skandinaviassa syksystä 1966 lähtien. Hän opetti aikidoa ja iaidōa leireillä yleisesti pohjoismaissa mutta vakituisesti hän opetti Uppsalassa, Ruotsissa. Suomessa hän piti ensimmäisen aikidoleirin 1970 Trygve Forsstenin kutsumana. Ichimura sensei myös tiettävästi opetti ensimmäisenä Suomessa iaidōa aikidoleirillä Pietarsaaressa toukokuussa 1971. Tällöin hän opetti ZNKR-iaidōa. Aikidon pääopettajana Skandinaviassa hän lopetti joulukuussa vuonna 1986, jolloin hän palasi Japaniin luopuen budōharjoittelusta. Paluu johtui osaltaan sensein erimielisyyksistä ruotsalaisten oppilaittensa kanssa, osin hänen kääntymisestään kristinuskoon.
Bellamy Brothers

(The) Bellamy Brothers on yhdysvaltalainen country-duo. Sen muodostavat kaksi floridalaista veljestä, David (s. 16. syyskuuta 1950) ja Howard Bellamy (s. 2. helmikuuta 1946), jotka nousivat maineeseen 1970-luvulla ja ovat toimineet yhtämittaisesti siitä lähtien. 
Bellamyn veljekset olivat jo lapsina tekemisissä säveltaiteen kanssa. He opiskelivat Floridan yliopistossa, David pääaineenaan psykologia ja Howard eläinlääketiede. Ensimmäisen konserttinsa he pitivät isänsä kanssa vuonna 1968. Jim Stafford päätti levyttää Davidin kirjoittaman kappaleen "Spiders and Snakes", joka nousi Top 5:een. Bellamyt muuttivat ansaitsemillaan varoilla Los Angelesiin Kaliforniaan. 
Bellamy Brothers sai levytyssopimuksen Curb Recordsille vuonna 1975. "Let Your Love Flow" nousi menestykseksi pian sen jälkeen. Muihin hitteihin kuuluu Grammyllä palkittu "If I Said You Had a Beautiful Body (Would You Hold It Against Me)" (1979). 
The Bellamy Brothersin suosio jatkui jonkin aikaa 1980-luvulla. Yhtye siirtyi vuonna 1991 Atlantic Recordsille ja perusti pian oman levy-yhtiön Bellamy Recordsin. Vuonna 1999 albumi "Lonely Planet" julkaistiin Blue Hat Recordsin kautta. He ovat 2000-luvun kuluessa palanneet Curb Recordsin esiintyjiksi, ja albumi "Jesus Is Coming" ilmestyi 2007.